Mikill fjöldi sumarhúsa er í Grímsnes - og Grafningshreppi . mbl.is / Sigurður Bogi Sævarsson Hæstiréttur hefur hafnað ósk Grímsnes - og Grafningshrepps um leyfi til að áfrýja dómi Landsréttar , sem komst að þeirri niðurstöðu að hreppnum væri ekki heimilt að leggja fasteignaskatt á sumarbústaði sem eru í útleigu til skamms tíma , eins og um atvinnuhúsnæði væri að ræða . Um var að ræða dóm í máli eigenda eins sumarhúss , sem skráðu það hjá sýslumanni til útleigu í heimagistingu í allt að 90 daga á ári . Grímsnes - og Grafningshreppur taldi slík mannvirki ferðaþjónustu og lagði á þau hærri fasteignaskatt í þrjá mánuði á árinu 2017 . Fólkið kærði til yfirfasteignamatsnefndar sem taldi að húsið ætti að skilgreina sem sumarhús allt árið þar sem það fullnægði skilyrðum laga um heimagistingu . Sveitarfélagið vísaði úrskurðinum til héraðsdóms og áfrýjaði svo til Landsréttar . Niðurstaðan var sú sama og hjá yfirfasteignamatsnefnd . Hreppurinn lýsti þeirri skoðun í umsókn til Hæstaréttar að úrslit málsins hefðu verulegt almennt gildi þar sem í málinu reyni á hvernig skuli haga álagningu fasteignaskatts . Auk þess væri dómur Landsréttar bersýnilega rangur . Á það féllst Hæstiréttur ekki , að því er fram kemur í Morgunblaðinu í dag .